News Update: Tesla หั่นราคาในจีนลงอีก ตอนนี้ถูกกว่าสหรัฐฯ 30% - 40% แล้ว หลังแข่งขันดุเดือด-รัฐบาลเลิกอุดหนุน - FINNOMENA
Tesla หั่นราคารถยนต์ไฟฟ้าในจีนอีกครั้งในเวลาไม่ถึง 3 เดือน เนื่องจากเผชิญกับการแข่งขันที่สูงมาก รวมถึงความต้องการของผู้บริโภคที่ลดลงหลังรัฐบาลจีนยกเลิกมาตรการอุดหนุน
6 ม.ค. 2566

Tesla หั่นราคารถยนต์ไฟฟ้าในจีนอีกครั้งในเวลาไม่ถึง 3 เดือน เนื่องจากเผชิญกับการแข่งขันที่สูงมาก รวมถึงความต้องการของผู้บริโภคที่ลดลงหลังรัฐบาลจีนยกเลิกมาตรการอุดหนุน
วันนี้ (6 ธ.ค.) Tesla ได้ปรับลดราคารถยนต์ไฟฟ้า Model 3 และ Y ทุกรุ่นในจีนลงประมาณ 6% – 13.5% อย่างรุ่นเริ่มต้นของ Model 3 ราคาเหลืออยู่ที่ประมาณ 229,900 หยวน (1.14 ล้านบาท) จาก 265,900 หยวน (1.32 ล้านบาท) ตามรายงานของ Reuters
เมื่อรวมการลดราคาครั้งล่าสุดกับเมื่อเดือน ต.ค. ปีที่แล้ว รวมถึงสิทธิประโยชน์อื่นๆ ทำให้ราคารถยนต์ไฟฟ้า Tesla ในจีนลดลงมาแล้ว 13% – 24% โดยการลดราคาดังกล่าวจะย้อนหลังสำหรับผู้ที่ซื้อภายใน 3 เดือนที่แล้วด้วย
ความเคลื่อนไหวดังกล่าวเกิดขึ้นหลังสมาคมอุตสาหกรรมของจีนรายงานว่า ยอดขายรถยนต์ไฟฟ้า Tesla ที่ผลิตในจีนเดือน ธ.ค. ลดลงเหลือ 55,796 คัน หรือประมาณ 42% ทำสถิติต่ำสุดในรอบ 5 เดือน ขณะที่ในช่วงเวลาเดียวกัน ผู้ผลิตในประเทศอย่าง BYD ซึ่งมีหลากหลายรุ่นมากกว่า สามารถทำยอดขายเติบโตถึง 2 เท่า
นี่ยังเกิดขึ้นไม่กี่วันหลังรัฐบาลปักกิ่งประกาศสิ้นสุดมาตรการอุดหนุนรถยนต์ไฟฟ้าในจีน ส่งผลให้ความต้องการผู้บริโภคหดตัวลง กระตุ้นให้ทั้ง Tesla และคู่แข่งเจ้าอื่นๆ ต้องหาวิธีปรับตัว
Tesla ในฐานะผู้ผลิตรถยนต์ไฟฟ้าอันดับ 1 ของโลก เผชิญกับความท้าทายจากผู้ผลิตในประเทศจีนอย่างมาก ซึ่งที่ผ่านมา Tesla ขายแค่รุ่น Model 3 และ Y ในจีนเท่านั้น แต่ล่าสุดเพิ่งประกาศราคาของ Model S และ X ในจีนออกมา โดย Model S ราคาอยู่ที่ 1,009,900 หยวน ส่วน Model X ราคาอยู่ที่ 1,039,900 หยวน
หากเทียบราคากับสหรัฐฯ อ้างอิงจาก Bloomberg ราคา Tesla Model 3 และ Y ในจีนถูกกว่าที่สหรัฐฯ ถึง 30% – 40% แต่รุ่น S และ X แพงกว่าที่สหรัฐฯ เกือบ 10% ซึ่งทั้ง 2 รุ่นผลิตในสหรัฐฯ ทำให้ต้องเสียภาษีนำเข้าอีก 15%
อ้างอิง: 
https://www.cnbc.com/2023/01/06/tesla-slashes-model-3-model-y-prices-in-china-for-second-time-in-3-months.html 
https://www.bloomberg.com/news/articles/2023-01-06/tesla-cuts-prices-once-again-in-china-introduces-s-and-x-models?srnd=premium-asia&sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Tesla
จีน
รถยนต์ไฟฟ้า
รถยนต์ไฟฟ้าจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA